คาดหุ้นสัปดาห์หน้าปรับขึ้นต่อ
ศูนย์วิจัยกสิกรไทย และ บริษัทหลักทรัพย์ กสิกรไทย คาด ดัชนีหุ้นไทยสัปดาห์หน้าปรับตัวขึ้นต่อตามตลาดภูมิภาค
9 ก.ค. 2554

ศูนย์วิจัยกสิกรไทย และ บริษัทหลักทรัพย์ กสิกรไทย คาด ดัชนีหุ้นไทยสัปดาห์หน้าปรับตัวขึ้นต่อตามตลาดภูมิภาค
ศูนย์วิจัยกสิกรไทย และ บริษัทหลักทรัพย์ กสิกรไทย สรุปภาวะตลาดทุนรอบสัปดาห์ที่ผ่านมา (4-8 ก.ค.) ดัชนี SET ปรับตัวเพิ่มขึ้น หลังการเมืองมีความชัดเจนขึ้น โดยดัชนีปิดที่ระดับ 1,088.46 จุด เพิ่มขึ้น 4.51% จากสัปดาห์ก่อน
ด้านมูลค่าการซื้อขายเฉลี่ยต่อวันเพิ่มขึ้น 95.95% จากสัปดาห์ก่อน มาอยู่ที่ 41,585.13 ล้านบาท โดยนักลงทุนต่างชาติ และบัญชีบริษัทหลักทรัพย์ซื้อสุทธิ ขณะที่นักลงทุนรายย่อย และนักลงทุนสถาบัน ขายสุทธิ ส่วนตลาดหลักทรัพย์ MAI ปิดที่ 309.81 จุด เพิ่มขึ้น 1.82% จากสัปดาห์ก่อน
ตลาดหุ้นไทยปรับเพิ่มขึ้นในวันจันทร์ หลังพรรคเพื่อไทยสามารถครองเสียงข้างมากในการเลือกตั้ง ซึ่งสร้างปัจจัยบวกเกี่ยวกับเสถียรภาพรัฐบาล ก่อนที่ตลาดจะเผชิญแรงขายทำกำไรในช่วงกลางสัปดาห์ ท่ามกลางความกังวลเกี่ยวกับหนี้ในยุโรป หลังมูดี้ส์ อินเวสเตอร์ เซอร์วิสปรับลดอันดับความน่าเชื่อถือของโปรตุเกสลงสู่อันดับขยะ และการปรับขึ้นอัตราดอกเบี้ยของธนาคารกลางของจีน อย่างไรก็ดี ดัชนี SET ปรับตัวขึ้นอีกครั้งในช่วงท้ายสัปดาห์ โดยได้รับแรงหนุนจากตัวเลขเศรษฐกิจสหรัฐฯ ที่ออกมาดีกว่าคาด
สำหรับแนวโน้มสัปดาห์ระหว่างวันที่ 11-14 ก.ค. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีมีโอกาสปรับตัวขึ้นต่อตามตลาดในภูมิภาค โดยจะต้องติดตามนโยบายของรัฐบาลใหม่ ผลการประชุมนโยบายการเงินของ กนง. (13 ก.ค.) ราคาน้ำมันตลาดโลก ความคืบหน้าประเด็นเพดานหนี้สหรัฐฯ และการรายงานตัวเลขเศรษฐกิจสหรัฐฯ อาทิ ยอดค้าปลีก ดัชนีราคาผู้ผลิต และดัชนีราคาผู้บริโภค ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,070 จุด ขณะที่แนวต้านคาดว่าจะอยู่ที่ 1,090 และ 1,109 จุด ตามลำดับ